Pelle Dragsted (EL), 2024-05-02:
Tak for det, og tak til ordførerne og til ministeren for tålmodigheden.
Det er ikke mig, der har skemalagt de her tre forslag, og jeg forstår godt, hvis folk er trætte, særlig ministeren, som sikkert også var ude at fejre 1. maj til de sene nattetimer i går, men ikke desto mindre tak for debatten.
Min opfattelse er, at rigtig mange danskere er frustrerede og trætte af de private storbankers umådeholdne grådighed, men samtidig oplever de, at man ikke har et alternativ.
Man skal jo have en konto; det er sådan set lovgivning, at du skal have en NemKonto.
Man kan ikke rigtig gøre noget, og som vi var inde på i en tidligere debat, er det sådan, at de renter og gebyrer, man betaler, er meget ens på tværs af bankerne, fordi konkurrencen ikke fungerer.
Og det her forslag om etablering af en offentlig bank er jo et forsøg på at give borgerne et andet alternativ, så de frit kan vælge.
Det er et alternativ, som findes i mange andre europæiske lande, hvor man har mulighed for at tilvælge et offentligt pengeinstitut.
Omkring 20 pct. af den finansielle sektor i Europa, har, hvis man ser på aktiver, offentlig deltagelse, og omkring 11 pct. er majoritetsejet af det offentlige, så det er ikke sådan et helt vildt eller ideologisk forslag, Enhedslisten kommer med her.
Det er egentlig bare at sige, at måske kunne vi også tilbyde vores borgere at kunne tilvælge en tryg offentlig bank, som var drevet af hensyn til borgerne og ikke af hensyn til aktionærer og ejerkreds, der skal tjene penge.
Der er en hel del fordele ved at have et offentligt banktilbud.
Jeg har allerede været inde på det principielle, altså at borgerne faktisk får frit valg.
Der er også det, at man kan se, at offentlige banker ofte er med til at prissætte, altså sætte en prisnorm.
Så kom der en blå regering og sagde, at nu skulle den bare tjene så meget som muligt, altså have et maksimalt afkast.
Jeg er ganske overbevist om, at etableringen af offentlig bank vil have en effekt, også på overskuddet på tværs af sektoren.
Dermed vil det også kunne spare danskerne for rigtig, rigtig mange penge, og det gælder både borgere, og det gælder små selvstændige og iværksættere.
Et andet argument for en offentlig bank er, at offentlige banker, og det gælder til dels de demokratisk ejede banker, altså sparekasser og andre former for demokratisk ejede dele af den finansielle sektor, i forskningen viser sig at være mere økonomisk ansvarlige i den forstand, at deres udlånscyklus, om man så må sige, er kontracyklisk, sådan at når det går godt i økonomien, begynder man ikke at låne helt vildt meget ud, og at man ikke stopper sine udlån, når det går dårligt.
Det er desværre lidt det, der ofte er tilfældet i den private banksektor, altså at den har det med at understøtte for voldsomme opsving og så til gengæld at forstærke kriserne.
Det er offentlige banker altså med til at modvirke, og det er rigtig godt for vores økonomi.
Endelig er der det demokratiske spørgsmål, i forhold til at selv om sådan en bank her selvfølgelig ikke skulle drives af politikere, men af professionelle ledelser og udskilles fra staten, har vi jo alligevel en demokratisk indflydelse på den, ligesom vi f.eks. har på atp.
Vi kan f.eks. beslutte, hvad sådan en bank skulle prioritere at investere i eller ikke investere i, hvis et flertal herinde ønskede det, og det vil altså kunne være med til at give almindelige borgere, gennem os folkevalgte, en større indflydelse på retningen af samfundets samlede investeringer, hvilket jeg synes ville være et demokratisk gode.
Det er ærgerligt, at der ikke er stærkere opbakning.
Tak til SF for at bakke op om vores forslag.
Socialdemokraterne har jo historisk være tilhængere af en større statslig deltagelse i den finansielle sektor.
Jeg nyder altid at læse gamle kongresudtalelser fra 1970’erne og 1980'erne og taler af gamle koryfæer som Jens Otto Krag og andre, der taler bulder mod bankerne, og som endda også i endnu højere grad end den nuværende erhvervsminister er villige til at sætte handling bag ordene.
Men der er desværre sket en udvikling.